РЕШЕНИЕ НА КОМИСИЯТА
от 9 февруари 2010 година
за определяне на нов краен срок за подаване на досие за тербутрин, което следва да бъде проучено в рамките на 10-годишната работна програма, посочена в член 16, параграф 2 от Директива 98/8/ЕО
(нотифицирано под номер C(2010) 752)
(текст от значение за ЕИП)
(2010/77/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 98/8/ЕО на Европейския парламент и на Съвета от 16 февруари 1998 г. относно пускането на пазара на биоциди (1), и по-специално член 16, параграф 2 от нея,
като има предвид, че:
(1)
Регламент (ЕО) № 1451/2007 на Комисията от 4 декември 2007 г. относно втората фаза на 10-годишната работна програма, посочена в член 16, параграф 2 от Директива 98/8/ЕО на Европейския парламент и на Съвета относно пускането на пазара на биоциди (2), определя списък на активни вещества, подлежащи на проучване с оглед на евентуалното им включване в приложение I, IА или IБ към Директива 98/8/ЕО. Веществото тербутрин е включено в този списък за продуктови типове 7, 9 и 10.
(2)
Първоначалният участник, който съобщи веществото тербутрин за продуктови типове 7, 9 и 10, се оттегли от програмата за преглед. Следователно, съгласно член 11, параграф 2 от Регламент (ЕО) № 1451/2007, Комисията информира държавите-членки за това. Информацията бе оповестена публично по електронен път на 22 юни 2007 г.
(3)
В рамките на три месеца след електронното публикуване на гореспоменатата информация от три дружества беше показан интерес за поемане на ролята на участник по отношение на тербутрин за един или повече от продуктовите типове 7, 9 и 10 в съответствие с член 12, параграф 1 от Регламент (ЕО) № 1451/2007.
(4)
Съгласно член 9, параграф 2, буква г) от Регламент (ЕО) № 1451/2007 крайният срок за представяне на пълни досиета за продуктови типове 7, 9 и 10 беше 31 октомври 2008 г. Съгласно член 12, параграф 3, втора алинея от Регламент (ЕО) № 1451/2007, в случай че Комисията разреши на заинтересовано лице да поеме ролята на участник, който се е оттеглил, ако е необходимо, тя може да приеме решение за удължаване на съответния срок за подаването на пълно досие.
(5)
Поради недоразумение по отношение на крайния срок е целесъобразно крайният срок за представяне на досиета за тербутрин за продуктови типове 7, 9 и 10 да бъде удължен до 1 март 2010 г.
(6)
Мерките, предвидени в настоящото решение, са в съответствие със становището на Постоянния комитет по биоцидите,
ПРИЕ НАСТОЯЩОТО РЕШЕНИЕ:
Член 1
Новият срок за представяне на досиета за тербутрин (ЕО № 212-950-5; CAS № 886-50-0) за продуктови типове 7, 9 и 10 е 1 март 2010 г.
Член 2
Адресати на настоящото решение са държавите-членки.
Съставено в Брюксел на 9 февруари 2010 година.